《送钤辖馆使王公》
宋代·程戡

归骑翩翩去路赊，郁葱佳气望天涯。
艰危剑阁三千里，惠爱刀州十万家。
龙尾道边瞻日彩，鹿头关外别春华。
金明扈从宸游处，休忆连年泛浣花。

作者简介：（997—1066）宋许州阳翟人，字胜之。真宗天禧三年进士。累官起居舍人、知谏院、三司户部副使，出知数州府。仁宗至和元年，召拜参知政事，改枢密副使。因与枢密使宋庠议不合，自请罢。旋除鄜延路经略安抚使、判延州。英宗即位，以安武军节度使留再任。为边帅既久，号习边事，然无甚显绩。卒谥康穆。